A Phríomhoidí agus a Mhúinteoirí, a chairde,

Táim ag scríobh chun sibh a chur ar an eolas faoin bhfeachtas leanúnach, Ár dTodhchaí a Mhúnlú, ransú smaointe náisiúnta faoi stiúir an rialtais ina mbeidh muintir na hÉireann páirteach i gcomhrá ar an ról is féidir agus ba cheart a bheith ag taighde chun aghaidh a thabhairt ar dheiseanna, ar dhúshláin agus ar ábhair dóchais don todhchaí. Cinnteoidh an feachtas gur iad muintir na hÉireann a chuirfidh bonn faoi threo na taighde sa tír seo. Lena chinntiú gur fíor-léiriú é seo, tá sé ríthábhachtach go dtagaimid ar smaointe daltaí agus múinteoirí ar fud na tíre.

Níl aon teorainn le cruthaitheacht ár leanaí agus ár ndaoine óga, agus bheimis an-bhuíoch dá nglacfá roinnt ama chun labhairt le do dhaltaí faoi na rudaí a chreideann siad gur chóir do thaighdeoirí in Éirinn a iniúchadh d’fhonn todhchaí níos fearr a chruthú. Ón eolaíocht, an comhshaol, sláinte agus oideachas go bochtaineacht, na healaíona, éagsúlacht, agus uilechuimsitheacht – fáiltítear roimh gach smaoineamh a bheadh mar spreagadh do thaighdeoirí chun todhchaí níos fearr a chruthú d’Éirinn.

Bheadh ​​sé an-chabhrach don tionscadal seo dá bhféadfá díospóireacht nó ransú smaointe a eagrú le do dhaltaí/scoláirí agus iarraidh orthu cé na rudaí a bhfuil suim acu iontu. Is féidir leat a smaointe a thaifeadadh ansin agus iad a sheoladh isteach go díreach anseo [https://creatingourfuture.ie/submit-your-idea/](about:blank).

Tá acmhainní ceachta ar an ábhar Ár dTodhchaí a Mhúnlú ar fáil do bhunscoileanna agus d’iar-bhunscoileanna. I ngach acmhainn beidh roinnt smaointe éagsúla chun an topaic a chur i láthair sa seomra ranga, le ceisteanna spreagthacha chun cuidiú leis an bplé, imscrúdú eolaíochta nó tionscadal dearaidh agus déanaimh gaolmhar agus roinnt smaointe chun do thaighde féin a dhéanamh ar an ábhar. Tá na sonraí go léir ar fáil ar [https://www.sfi.ie/engagement/science-week/resources/](about:blank) .

Is é meán oíche **30 Samhain 2021** an **spriocdháta** chun aighneachtaí a fháil. Déanfaidh saineolaithe neamhspleácha ó raon leathan cúlraí na smaointe/moltaí go léir a thiomsú, a scagadh agus a anailísiú. Mar thoradh ar an obair seo múnlófar na hionchuir phoiblí a fhaightear i dtuarascáil don Rialtas.

Is deis an-dearfach é seo do leanaí agus do dhaoine óga a bheith gafa le todhchaí thaighde na hÉireann a mhúnlú. Mar aon le gníomhaíocht inscoile, b’fhéidir gur mhaith le daltaí cur lena gcomhrá lena dteaghlaigh. Ar mhaithe le héascaíocht, iniata tá teachtaireacht shamplach uaim a d'fhéadfaí a sheoladh chuig tuismitheoirí na scoile chun tacú leis an ngníomhaíocht seo sa bhaile.

Go raibh maith agat as do thacaíocht leis an tionscnamh seo agus as do chúnamh lena chinntiú go n-éistear le guthanna na ndaltaí.

Le dea-mhéin,



Norma Foley TD

Aire Oideachais

**Teachtaireacht shamplach do thuismitheoirí**

A Thuismitheoirí/Chaomhnóirí, a chairde,

B’fhéidir go bhfuil cloiste agaibh faoi fheachtas Rialtas na hÉireann “Ár dTodhchaí a Mhúnlú”. Is éard atá i gceist ná go mbeadh baill den phobal gafa i bplé ar thaighde agus go gcuirfidís a gcuid smaointe isteach ar na rudaí ar mhaith leo go ndéanfadh taighdeoirí iniúchadh orthu. D’fhéadfadh rud ar bith a bheith i gceist leis na smaointe ón gcomhshaol agus ón teicneolaíocht go dtí na healaíona agus na daonnachtaí. Is féidir leat teacht ar na sonraí go léir ar [www.creatingourfuture.ie.](about:blank)

Tá an-fhonn ar an Rialtas cloisteáil ó leanaí agus tuismitheoirí ar fud na tíre. Moltar do thuismitheoirí/ múinteoirí labhairt le leanaí faoi ábhair thaighde agus ansin smaointe a thagann chun cinn a sheoladh isteach. Déanfaidh painéal saineolaithe athbhreithniú ar na smaointe go léir agus bainfear úsáid as seo i dtreo tuarascála deiridh don Chomh-Aireacht mar aon le leabhar spreagthach do thaighdeoirí.

Is tionscnamh iontach é seo chun ionchur ónár leanaí a spreagadh maidir leis an todhchaí ar mian leo a fheiceáil dóibh féin agus cothaíonn sé scileanna smaointeoireachta criticiúla agus scileanna saoránachta. Bealach iontach a bheadh ​​ann don teaghlach ar fad roinnt ama a chaitheamh i dteannta a chéile an deireadh seachtaine seo.